**Participarea Institutului Patrimoniului Cultural**

**la „Noaptea Cercetătorilor Europeni – 2015”**

Vineri, 25 septembrie 2015, în scuarul Academiei de Științe a Moldovei, a avut loc un eveniment de o deosebită anvergură – „Noaptea Cercetătorilor Europeni 2015”, ajuns la cea de-a doua ediție.

Cercetătorii Institutului Patrimoniului Cultural s-au pregătit din timp pentru manifestare și au realizat o expoziție de carte, la care au fost prezentate cele mai relevante publicații științifice, rodul muncii de mai mulți ani. Asemenea lucrări de proporții precum „**Arta cinematografică din Republica Moldova**” (autori: Ana-Maria Plămădeală, Dumitru Olărescu și Violeta Tipa, Chișinău, 2014), „**Dimitrie Sevastianov**” (autor Ludmila Toma, Chișinău, 2012), „**Arta muzicală din Republica Moldova**” (coord.: Violina Galaicu și Victor Ghilaș, Chișinău, 2008), „**Istoria Moldovei**” (coord.: Valentin Dergaciov, Chișinău, 2010), „**Piese de podoabă și vestimentație din Moldova și Țara Românească în contextul relațiilor cultural-istorice (secolele XIV–XVII)”** (autor Svetlana Reabțeva, Brăila, 2014), „**Памятники культуры Криш Молдовы (с каталогом)**” (autor: Valentin Dergaciov și Olga Larina, Chișinău, 2015), „**Cromatica tradițională românească**” (autori: Zina și Valentin Șofransky, București, 2012), „**Dicționar-îndrumar de termeni lingvistici român-rus-englez**” (autori: Evdochia Soroceanu și Tatiana Șarșov) ș.a. au fost de mare căutare, solicitate de cei interesați de arheologie, etnologie, arte vizuale și audiovizuale, de toți cei, cărora soarta patrimoniului cultural al țării nu le este indiferentă.

Totodată, au fost prezentate numeroase power-point-uri, care reflectă activitatea noastră de cercetare: expediția arheologică și etnologică la Crihana-Veche, raionul Cahul, din vara anului 2015, rezultatele din cadrul proiectului tinerilor cercetători de la Lozova, proiectul internațional privind salvgardarea patrimoniului romilor din Republica Moldova etc.

Standul expozițional al institutului a fost vizitat și de prim-ministrul Republicii Moldova dl Valeriu Streleț, Excelența Sa ambasadorul UE în Republica Moldova Pirkka Tapiola, numeroși cercetători de la diferite institute de cercetare, studenți de la universități și liceeni. Ne-a bucurat mult interesul tinerilor, al liceenilor și studenților, care se interesau de realizările institutului, de situația în domeniul valorificării științifice a patrimoniului, protecției și promovării lui.

Cercetătorii din cadrul instituțiilor academice și oaspeții au avut parte de voie bună, muzică și multe impresii. S-au distrat și au aflat multe lucruri interesante și în cadrul victorinei, desfășurate de cercetătorii institutului, făcând cunoscute lucrările editate în ultimii ani. Răspunzând corect la întrebările moderatorului, niciun participant la victorină nu a plecat fără o carte, care îl interesa, din domeniul arheologiei, etnologiei și artelor. În așa fel, știința și realizările cercetătorilor Institutului Patrimoniului Cultural au devenit mult mai cunoscute, apreciate și înțelese de societate.

© Text, foto Liliana Condraticova